แอปเปิลลุยช่วยลูกจ้างจีน
จับมือฟอกคอนน์คิดโอทีใหม่หลังใช้แรงงานทาสผลิตไอโฟน
31 มี.ค. 2555

จับมือฟอกคอนน์คิดโอทีใหม่หลังใช้แรงงานทาสผลิตไอโฟน
แอปเปิลฟอกคอนน์จับมือปรับปรุงสภาพการทำงานลูกจ้างในจีน สร้างมาตรฐานใหม่ คาดทำให้ค่าแรงในจีนเพิ่มสูงขึ้น
แอปเปิล อิงค์ ได้ข้อตกลงกับฟอกคอนน์ บริษัทซัพพลายเออร์ ผู้ผลิตไอโฟน และไอแพด ที่จะปรับปรุงสภาพการจ้างงานลูกจ้าง 1.2 ล้านคนของฟอกคอนน์ในจีนใหม่ ซึ่งจะเป็นการวางมาตรฐานให้บรรดาบริษัทต่างชาติในจีนอื่นๆ เดินตามรอยด้วย และจะส่งผลต่อการขึ้นค่าแรงอีกด้วยเช่นกัน
รายงานฟอกคอนน์ เทคโนโลยี กรุ๊ป ซึ่งเป็นบริษัทสัญชาติไต้หวัน และมีโรงงานผลิตในจีน และเป็นผู้ผลิตสินค้าป้อนให้กับแอปเปิลนั้น จะจ้างงานพนักงานในระบบสัญญาแบบใหม่ โดยจะยกเลิกการคำนวณการจ่ายค่าล่วงเวลาแบบเก่าซึ่งถือว่าผิดกฎหมายแรงงาน พร้อมกับจะพัฒนาระบบความปลอดภัยใหม่ให้กับพนักงาน ตลอดจนการปรับปรุงที่อยู่อาศัย และอื่นๆ ให้กับลูกจ้างด้วย
ข้อตกลงดังกล่าว ถือเป็นการตอบรับครั้งสำคัญหลังจากที่ได้มีการสอบสวนจากสมาพันธ์อิสระเพื่อความยุติธรรมของแรงงาน (เอฟแอลเอ) ที่วิจารณ์แอปเปิลอย่างหนักว่าสินค้าของแอปเปิลผลิตขึ้นภายใต้การใช้แรงงานที่ถูกกดขี่อย่างรุนแรง และพบว่า การจ้างงานของฟอกคอนน์นั้นละเมิดกฎหมายแรงงานหลายข้อโดยเฉพาะชั่วโมงการทำงานที่ยาวนานเกินไป แต่กลับไม่ได้รับการจ่ายค่าล่วงเวลา
ภายใต้ข้อตกลงดังกล่าว ฟอกคอนน์จะลดชั่วโมงการทำงานลงมาอยู่ที่ 49 ชั่วโมงต่อสัปดาห์ ซึ่งรวมการทำงานล่วงเวลาแล้ว แต่ยังจะให้ค่าล่วงเวลาในระดับปัจจุบันต่อไป ซึ่งก่อนหน้านี้ เอฟแอลเอตรวจสอบพบว่า ลูกจ้างของฟอกคอนน์ทำงานมากถึง 60 ชั่วโมงต่อสัปดาห์ทีเดียว
ออเร็ต แวน เฮียร์เดน ประธานของเอฟแอลเอ คาดหวังว่าข้อตกลงใหม่ระหว่างแอปเปิล และฟอกคอนน์นั้นจะส่งผลต่อเนื่องไปยังการจ้างงานของบริษัทต่างชาติอื่นๆ ในจีนด้วย 
คาดว่าผลกระทบที่จะเกิดขึ้นนั้นจะครอบคลุมไปยังสัญญาณการจ้างผลิตระหว่างฟอกคอนน์และบริษัทอื่นๆ รวมทั้ง เดลล์ อิงค์ ฮิวเลตต์ แพคการ์ด อะเมซอนดอตคอม อิงค์ โมโตโรลา โมบิลิตี โฮลดิ้ง โนเกีย และโซนีคอร์ป 
ข้อตกลงในครั้งนี้ยังเป็นสัญญาณถึงสภาพการจ้างงานในจีนที่กำลังเปลี่ยนแปลงไป ที่ลูกจ้างกำลังเรียกร้องค่าตอบแทนที่สูงขึ้นตามค่าครองชีพที่เพิ่มขึ้นเรื่อยๆ และจากสภาวะการขาดแคลนแรงงานมากขึ้นทุกที
ทั้งนี้ ผู้เชี่ยวชาญหลายรายให้ความเห็นว่า สภาพการทำงานของโรงงานในจีนหลายแห่งที่ผลิตสินค้าป้อนให้กับสินค้าแบรนด์ดังๆ ของโลกตะวันตกนั้นมีสภาพที่ย่ำแย่กว่าโรงงานผลิตของฟอกคอนน์เสียอีก